Zim se eendagreeks in Oz uitgestel | Netwerk24
Zim se eendagreeks in Oz uitgestel
30 Junie 2020 15:00
Nick Hockley, waarnemende uitvoerende hoof van Krieket Australië. Foto: Getty Images
Australië en Zimbabwe het vanweë die Covid-19-pandemie ooreengekom om hul eendagkrieketreeks van drie wedstryde in Augustus vir eers uit te stel.
Krieket Australië (CA) sê dis te moeilik om met dié reeks voort te gaan met die pandemie wat voortwoed.
Zimbabwe se eerste wedstryd sou op 9 Augustus in die verre noorde van Australië gewees het en die laaste wedstryd sou op 15 Augustus in die kusstad Townsville in Queensland beslis word.
CA het in ’n verklaring gesê daar is wedersyds tot hierdie besluit ingestem en dat hulle daartoe verbind bly om die reeks wel in ’n latere stadium te speel.
Nick Hockley, waarnemende uitvoerende hoof van CA, sê dit was in almal se belang – die spelers, beamptes, vrywilligers en ondersteuners – en die praktiesste en sinvolste besluit.
Australië se laaste wedstryd voor die pandemie die spel tot stilstand gebring het, was op 13 Maart teen Nieu-Seeland agter geslote deure in Sydney.
Ashley Giles, Engeland se direkteur van krieket, het verlede week genoem dat die Aussies dalk in September ’n eendagreeks in Engeland kan speel. – Reuters
Meer oor: Nick Hockley | Zimbabwe | Australie | Krieket | Eendagreeks | Toer | Afgelas | Covid-19